Rune Larsen

Debut

Larsen ble medlem av bandet The White Shirts i 1960, og deltok to år senere i en talentkonkurranse sammen med sitt andre band, Black Diamonds. 
TV-debuterte 1964 i ungdomsprogrammet Pop-korn, og ble like etter tilbudt plateinnspilling med Philips. Hans første plateinnspilling med Teen Beats kom ut i oktober samme år, singlen «Y'Arriva»/«Cinderella». (Philips 353.264 PF). Larsen ble så med i gruppa The Stringers. Sammen med Helge Nilsen ble han og gruppen flaggskipet i den mengden av grupper som på den tiden dukket opp fra kjellerlokaler i byen. Duoens største suksess i denne perioden var plata JA-platen i 1966, der de fremførte en opprocket versjon av «Per Spelemann».

1970-tallet og Gospel

Larsen ble journalist i 1967, og la etter hvert karrieren som rockesanger til side. Han ble en kristen, og dette kom til å prege virket ham de neste årene. Han startet ungdomskoret Gospel i 1969. Med dette koret laget han to LP-er. Fra 1974 til 1978 var han sekretær for KFUM i Trondheim og Bergen. Mens han oppholdt seg i Trondheim, startet han landets første barnegospelkor, noe som ble opptakten til hundrevis av barnekor over hele landet. I 1975 ga han ut LP-en "Barnegospel" og en instruksjonsbok med samme navn. Det ble også laget et eget TV-program med Barnegospel, som tittel, men programmet ble nektet sendt på luften da kringkastingssjef Elster mente det var for «forkynnende». I Trondheim laget han også albumet Tilbake til en ny tid, der han hyllet 60-tallets politiske idealer.
Den første gang Rune Larsen var programleder i TV, var i programmet Gospel synger gospels i 1970. Midt på 70-tallet ble han oppfordret av Sverre Tinnå i NRK til å lage en norsk variant av den svenske TV-suksessen Hela kyrkan sjunger. Larsens programserie fikk navnet Hele menigheten synger, og ble en stor suksess både på TV og plate. 
Larsen kom på andreplass i den norske finalen i Melodi Grand Prix 1977 med «Robåtrock».

1980-tallet og TV

Returnerte til Bergen og arbeidet som journalist igjen i årene 1978–81. Samtidig gjenopptok han samarbeidet med gamle kolleger fra 60-tallet. Sammen med Trygve Thue laget han Speiderplaten i 1978, og året etter ble han gjenforent med Helge Nilsen på albumet Barn av samme jord. Dette var en plate utgitt av Bergens Tidende, og inntektene gikk til UNICEF.
Høsten 1983 ble Larsen introdusert for Sissel Kyrkjebø av Nils Abrahamsen i NRK. Abrahamsen var programleder for den populære TV-serien Syng med oss, og sammen med Larsen utformet han innholdet på en plateutgivelse basert på noen av sangene i serien. Syng med oss ble en salgssuksess, og var samtidig starten på Kyrkjebøs karriere. Etter den eventyrlige suksessen med hennes to første plater på egen hånd – hvorav den ene, Glade jul, satte norsk rekord med 500 000 solgte enheter – begynte pressen å omtale ham som Kong Midas.
Våren 1989 lanserte han en av tidenes norske TV-suksesser Lollipop. Konseptet var fengende, og avstedkom flere plater. Nye TV-serier fulgte på 90-tallet, deriblant Scala, Casablanca, Noteknekk og Larsen spesial. Hans første serie på 2000-tallet var Absolutt norsk, der han sammen med Jan Eggum gjorde en presentasjon av norsk musikk på TV.
Platekarrieren har gitt ham 5 sølvplater, 4 gullplater, 2 diamantplater og 2 platinaplater og et samlet plateslag på 657 581 plater. Han fikk Bjellesauprisen i 2001 for sin innsats for norsk musikk med Absolutt norsk.
Han har utgitt to bøker, Steg for steg på Gyldendal og Troende til alt på Lunde Forlag.

Private forhold

Larsen er gift med Edle Tornes Larsen og bor i Bergen. Paret har tre barn.

Andre medieopptredener

Høsten 2011 deltok han i sesong 7 av TV2-programmet Skal vi danse, der han konkurrerte sammen med den profesjonelle danseren Olga Divakova.
Han gikk ut av konkurransen i program nummer 5.